tartuNLP/wikipedia-smugri-20251201 huggingface dataset:
Miekkalähetys

Miekkalähetys on lähetystyön muoto, jossa sotaretkillä voittajat pakottavat voitettuja
määrättyyn uskonnollisuuteen. Järjestäytyneet uskonnot ovat olleet usein näiden toteuttajina. 
Miekkalähetys oli tyypillinen kristinuskon lähetystyön muoto keskiajalla. Yleensä miekkalähetystä toteutettiin sotaisten tai ryöstöretkiä harjoittaneiden pakanakansojen keskuudessa. Kristityt hallitsijat pakottivat ihmisiä kasteelle kuoleman uhalla. Yhtenä ensimmäisistä keskiajan miekkalähetyksen harjoittajista pidetään frankkien kuningas Kaarle Suurta, joka pakotti sotaisat baijerilaiset ja merirosvoutta harjoittaneet rügeniläiset kasteelle. Miekkalähetystä organisoitiin Roomasta ja Konstantinopolista käsin, jotka kilpailivat keskenään.
 Ristiretkien ja miekkalähetyksen vastustus lisääntyi 1200-luvulla ja kirkko ryhtyi korostamaan lähetystyössään väkivallattomuutta.
Miekkalähetys Suomessa.
Suomen käännyttäminen kristinuskoon tapahtui pääosin rauhallisesti. Samalla Ruotsin valta kasvoi voimakkaammaksi kuin paikallisten mahtimiesten. Miekkalähetykseksi voidaan kutsua niin sanottua toista ristiretkeä. Se oli Ruotsin rangaistusretki Hämeeseen, jossa paikallinen väestö oli erehtynyt liittoutumaan idän kirkon novgorodilaisten kanssa.
Isovihan aikana venäläiset miehittäjät käännyttivät ja kastoivat pakolla suomalaisia ortodokseiksi.
Demokratian miekkalähetys.
Professori Seikko Eskolan mukaan länsimaat tekevät usein demokratian nimissä poliittista lähetystyötä. Eskolan mukaan Yhdysvaltain presidentti George W. Bush harjoitti miekkalähetystä.
Tallinnan joulutori

Tallinnan joulutori () on vuodesta 1991 asti Tallinnan alakaupungissa Tallinnan raatihuoneentorilla järjestetty joulutapahtuma, joka noudattelee saksalaistyyppisten joulumarkkinoiden perinteitä. Tallinna on vanha Hansa-kaupunki.
Raatihuoneentorin itälaidalla on esiintymislava, jossa esitetään lauluja ja tonttuleikkejä. Raatihuoneentorin keskellä on suuri joulukuusi, ja torilla on koristevalaistuja kojuja, joissa myydään glögiä, hehkuviiniä, kudottuja käsitöitä, muun muassa lapasia ja pipoja sekä lampaantaljoja ja matkamuistoja.
Tallinnan raatihuone on juhlavalaistu. 
Joulumarkkinat ovat avoinna 1. joulukuuta 2023 – 7. tammikuuta 2024 kello 10–20., koska Venäjän ortodoksisen kirkon mukainen juliaanista kalenteria noudattava jouluaatto on vasta 7. tammikuuta, ja kaupunkiin tulee uudeksi vuodeksi paljon venäläisiä.
Ruslan Salei

Ruslan Albertavitš Salei (, ; 2. marraskuuta 1974 Minsk, Valko-Venäjän SNT, Neuvostoliitto – 7. syyskuuta 2011 Jaroslavl, Venäjä) oli valkovenäläinen jääkiekkopuolustaja, jonka viimeiseksi joukkueeksi jäi KHL-liigassa pelaava Lokomotiv Jaroslavl.
Kotimaansa tunnetuimpiin jääkiekkoilijoihin kuulunut Salei pelasi Valko-Venäjän maajoukkueessa viidet maailmanmestaruuskilpailut ja kahdet olympialaiset.
Ura.
Mighty Ducks of Anaheim varasi Salein ensimmäisellä kierroksella numerolla 9. Ennen varaustaan hän oli pelannut kotimaassaan Valko-Venäjällä Dynamo Minskin ja Tivali Minskin riveissä sekä kauden 1995–1996 IHL:ssä. 
Salei edusti Anaheimia vuodet 1996–2006, lukuun ottamatta työsulkukautta jolloin pelasi Ak Bars Kazanin riveissä Venäjän superliigassa. NHL:ssä hänet tunnettiin hyvin fyysisenä pelaajana. Hän tappeli hyvin harvoin, mutta keskikokoinen puolustava puolustaja taklasi paljon ja oli kaudella 1999–2000 NHL:än taklaustilaston kärjessä. Hänen jäähyennätyksensä on 114 rangaistusminuuttia kaudelta 2005–2006. 
Kauden 2005–2006 jälkeen Salei siirtyi kahdeksi seuraavaksi kaudeksi Florida Panthersiin, jossa teki ensimmäisenä kautenaan piste-ennätyksensä, 32 pistettä. Kaudella 2007–2008, kesken toisen Panthers-kautensa hänet kaupattiin Colorado Avalancheen. Kauden 2009–2010 jälkeen hän oli pelannut NHL:n runkosarjassa 842 ottelua tehoin 43 + 151 = 194. Kaudeksi 2010–2011 hän siirtyi Detroit Red Wingsiin.
Kuolema.
Salei siirtyi KHL-liigaan Lokomotiv Jaroslavlin joukkueeseen kaudeksi 2011–2012. Hän kuoli 7. syyskuuta 2011, kun joukkuetta Minskiin kuljettamassa olleelle lentokoneelle sattui kohtalokas onnettomuus.
Ajattelun lait

Ajattelun lait ovat klassisen logiikan mukaan sääntöjä, joita inhimillinen ajattelu noudattaa, kun mikään ulkopuolinen ei häiritse sitä. Filosofian historiassa on keskusteltu siitä, mihin ajattelun lait perustuvat. Keskeisenä ongelmana on ollut kysymys siitä, ovatko ajattelun lait kokemusta edeltäviä periaatteita vai empiirisesti tutkittavia deskriptiivisiä periaatteita.
Aristoteles muotoilee ajattelun lait "Metafysiikan" neljännessä kirjassa. Klassisen logiikan mukaan ajattelun lakeja on kolme ja ne muotoillaan nykyään seuraavalla tavalla: 
Ristiriidan laki.
Ristiriidan lain mukaan mikään lause ei voi olla samaan aikaan totta ja epätotta. Mikäli siis haluamme päätellä pätevällä tavalla emme saa kieltää ja myöntää samaa väitettä.
Kolmannen poissuljetun laki.
Kolmannen poissuljetun lain mukaan väite voi olla vain totta tai epätotta. Kolmatta vaihtoehtoa ei ole olemassa.
Identiteetin laki.
Samuuden eli identiteetin laki merkitsee sitä, että kaikki oliot ovat itsensä kanssa identtisiä. Näin ollen jokainen subjekti on yhtä suuri kuin sen predikaattien summa.
Eevaliisa Holma-Kinnunen

Eevaliisa Holma-Kinnunen (o.s. Holma, 6. huhtikuuta 1930 Tornio – 8. joulukuuta 2014 Sysmä) oli suomalainen nukketaiteilija, kirjoittaja ja opettaja.
Tausta.
Eevaliisa Holma syntyi Torniossa rakennusmestari Nestor J. Holman ja ompelualan yrittäjä Ester Karvosen perheeseen. Hän pääsi ylioppilaaksi Rovaniemen yhteislyseosta 1949 ja kävi Jyväskylän kasvatusopillisen korkeakoulun 1951–1953. Hän toimi luokanopettajana Sysmässä 1954–1999, kunnes ryhtyi vapaaksi taiteilijaksi.
Nukketaiteilija.
Holma-Kinnunen oli nukketaiteilijana virkavapaalla 1973–1976 ja 1984–1991. Hän perusti nukketeatteri "Valkean Ratsun", joka toimi nimellä Nukketeatteritalo Musta &amp; Valkea Ratsu Sysmän Onkiniemellä. Musta ja Valkea Ratsu lopetti toimintansa hänen kuolemansa jälkeen. Hänen kuuluisimpia nukkejaan lienee Yle TV2:n "Pikku Kakkonen" -ohjelmassa vuodesta 1978 esiintynyt Ransu Karvakuono, jonka näyttelijänä toimi Pertti Nättilä.
Holma-Kinnunen toimi kansakoulunopettajana Vaasan Palosaarella 1954–1956 ja piti miehensä Raimo Kinnusen kanssa Vaasan kaupungintalolla taidenäyttelyn. Sysmän Onkiniemen kansakoulunopettajaksi hänet valittiin yhdessä miehensä kanssa 1956.
Kirjailija.
Holma-Kinnunen julkaisi päiväkirjojensa pohjalta kaksi teosta.
Astro Can Caravan

Astro Can Caravan on suomalainen jazzyhtye. Savossa vuoden 2001 paikkeilla perustetun yhtyeen johtavia soittajia ovat Otto Eskelinen, Tomi Kosonen ja Pharaoh Pirttikangas. Astro Can Caravan -kollektiivin ydinryhmään kuuluu viitisen soittajaa, konserteissa muusikoiden määrä on vaihdellut kahdeksan ja kahdenkymmenen välillä.
Kokoonpano vuonna 2008.
Yhtyeessä ovat aiemmin soittaneet muun muassa Risto Yli-Härsilä, Jaakko Lukkarinen, Emil Luukkonen, Ilmari Pohjola ja Verneri Pohjola.
Kinansaari

Kinansaari sijaitsee Vuohijärvessä Kouvolassa entisen Valkealan alueella. Saari on pohjois-eteläsuunnassa noin neljä ja itä-länsisuunnassa noin kaksi kilometriä. Kinansaaressa sijaitsee suojelualue, jossa on kulttuurimaisema. Kinansaaren länsipuolella Vuohijärven Isoselällä sijaitsee vanha historiallinen lääni-, heimo- ja maakuntaraja, jossa kohtaavat Savo, Karjala ja Häme. Saaressa on ollut ympärivuotista asutusta muinaisista ajoista nykypäivään asti. Saari on osa samannimistä kylää, joka tunnetaan jo keskiajalta.
Kinansaaren historia keskiajalla.
Kinansaari on tiettävästi kuulunut ennen vuotta 1539 Taipaleen hallintopitäjään. 1539 Kinansaari on liitetty koko Valkealan alueen yhteydessä Iitin kirkkopitäjään. 1631 perustettiin Valkealan pitäjä. 
Perimätiedon mukaan Kunttu-niminen mies oli Kinansaaren ensimmäinen asukas. Hän sai myötäjäisinä koko Kinansaaren ottaessaan vaimon Leppäniemestä ja meni asumaan Saarenpäähän, josta tuli sukunimi paikkakunnalle. (Kuntunvuori sijaitsee mantereella Kinansaaren itäpuolella.)
Vuoden 1571 maakirjassa ja hopeaveroluettelossa Kinansaaresta mainitaan hopeaveroa kerätyn viideltä isäntämieheltä. (Näistä ainakin osa mantereelta). Suurten nälkävuosien aikana vuonna 1697 menehtyi talon tai torpan koko 24 henkinen perhe nälkään. 
1700–luvun alussa asutusta oli kahdessa talossa ja useammassa torpassa. Näihin aikoihin ajoittuu myös Kinansaaren alueella huuhtakaskien viljely. Tämä viljelymuoto säilyi edullisten luonnonolojen ja paikallisten asukkaiden asenteiden vuoksi. 
1700-luvulla alkoi intensiivisempi raivaustoiminta Kinansaaren pohjoispään mantereenpuoleisissa torpissa. Kinansaarelaisten tiedetään myös polttaneen tervaa. Eräs kinansaarelaisten tervanpolttopaikka on sijainnut Repovuoren niitty- ja kaskiraivion eteläpäässä.
Venäjän vallan aika.
1743-1809 Kinansaari sijaitsi ns. Vanhassa Suomessa ja kuului Viipurin kuvernementtiin ja edelleen Venäjän keisarikuntaan. Valtakuntien raja kulki tuolloin Kinansaaren kohdalta pitkin Vuohijärveä Voikoskelle.
1775 perustettiin Voikosken saha, joka vaikutti myös Kinansaarelaisten elämään.
1809 valtakunnan raja siirtyi Tornionjoelle, eikä alue ollut enää rajaseutua. 
1812 liitettiin Kymijoen itäpuoliset ns. Vanhan Suomen alueet autonomisen Suomen suurruhtinaskunnan yhteyteen. Saari kuului Viipurin lääniin.
Isojako toteutettiin Kinansaaressa 1820- ja 30-luvulla. Tämä päätti metsien pitkän yhteiskäytön ja metsien käyttö maanomistuksen myötä muuttui.
Vielä vuonna 1853 Kinansaaren kyläläisten kylvöstä meni 53,6 % kaskimaahan. (Piilahti 2007: 85-86, 301)
Kalastus on ollut ajoittain tärkein elinkeino kinansaarelaisille. Saaressa on ollut monta nuottakuntaa. Kinansaaren kalastuskunta ulottuu laajalle alueella entistä Valkealaa. Mäntyharjun reitti oli merkittävä uittoväylä ja monet saarelaiset työskentelivät tukinuitossa.
Itsenäisyyden aika.
Kinansaarelaiset osallistuivat itsenäisyyden ajan sotiin ja Mäntysaaren hautausmaalla Kinansaaren yhteydessä on haudattuna myös sodissa kaatuneita saarelaisia.
Kinansaareen ei ole ympärivuotista tieyhteyttä mantereelta.
Jarmo Mäkitalo

Jarmo Juha Tapani Mäkitalo (s. 8. lokakuuta 1960 Lahti) on entinen suomalainen jääkiekkoilija. Hän pelasi hyökkääjänä SM-liigassa vuosina 1977–1980 Lahden Kiekko-Reippaassa, jonka jälkeen siirtyi Ruotsiin, jossa pelasi vuoteen 2000 saakka eri tasoilla lukuun ottamatta lyhyitä visiittejä Saksan Heillbronnissa, Oulun Kärpissä sen aikaisessa 1-divisioonassa ja Tanskan Herningissä.
Mäkitalo pelasi kahdet olympiakisat (1980 Lake Placid ja 1984 Sarajevo), maaotteluita hän pelasi 36 A-maajoukkueessa, 8 B-maajoukkueissa, 19 nuorten maajoukkueissa ja 9 poikien maajoukkueissa. 
Mäkitalon kanssa samoihin aikoihin siirtyi Kiekko-Reippaasta Ruotsin pääsarjaan kaksi muutakin nuorta pelaajaa jättäen Lahden SM-liigajoukkueeseen aikamoisen loven, nämä pelaajat olivat Kari Eloranta ja Erkki Laine.
Kiekkouransa jälkeen Jarmo Mäkitalo asettui perheineen Ruotsin Faluniin asumaan ja hän toimii nykyään ensiapuvälineiden myyjänä sekä valmentaa 13-vuotiaita jääkiekkojunioreita. 
Jarmo Mäkitalon veli Kari Mäkitalo ja veljenpoika Roope Mäkitalo ovat myös pelanneet jääkiekkoa SM-liigassa.
Aes Dana (black metal -yhtye)

Aes Dana on vuonna 1994 perustettu ranskalainen black metal -yhtye. Yhtyeen nimi "Aes dana" on irlantia ja tarkoittaa ihmisen lahjaa. Yhtyeen sanoitukset käsittelevät Pohjois-Eurooppalaisia mytologioita.
Historia.
Aes Danan perustivat Talies ja Amorgen vuonna 1994, pian sen jälkeen yhtyeeseen liittyivät, Vidar, Storm ja Christopher. Heidän ensimmäinen demonsa "Chroniques du Crépuscule" oli tunnelmallista black metallia. Vuosina 1997 ja 1999 Christopher korvattiin Milambrella, Storm Juan Jolocaustilla ja Seth liittyi toiseksi kitaristiksi.
He nauhoittivat Ranskassa heidän ensimmäisen kokopitkän albuminsa vuonna 2000. Seth jätti yhtyeen samana vuonna ja tilalle tuli Tilion.
Vuonna 2000 yhtye alkoi lisätä musiikkiinsa vanhanaikaisia soittimia, kuten fagotin. He nauhoittivat toisen albuminsa "La Chasse Sauvage" vuonna 2001 ja kolmannen "Formors" 2005.
Hades jätti bändin ja tilalle tuli Myrddyn vuonna 2006. Taliesin tuli takaisin korvaamaan Benoitin ja Ireel korvasi Tilionin vuonna 2008.
Neuvostoliiton rupla

Neuvostoliiton rupla () oli Neuvostoliiton rahayksikkö vuosina 1923–1991. Sen kansainvälinen valuuttakoodi oli SUR.
Neuvostoliiton hajoamisen jälkeen Neuvostoliiton jälkeisissä valtioissa neuvostoruplaa käytettiin edelleen, jolloin se muodosti ”ruplavyöhykkeen”, Venäjällä neuvostorupla poistettiin käytössä vuonna 1993, kun Venäjän rupla otettiin käyttöön.
Nykyään Neuvostoliiton ruplat ovat historiallinen ja keräilyarvoinen valuutta, joka muistuttaa Neuvostoliiton aikakaudesta ja sen talousjärjestelmästä.
Kiinan naisten jääkiekkomaajoukkue

Kiinan naisten jääkiekkomaajoukkue edustaa Kiinaa naisten jääkiekon maaotteluissa. Joukkuetta hallinoi Kiinan jääkiekkoliitto. Vuonna 2022 Kiinalla oli 1 800 rekisteröityä naispelaajaa, kun vuonna 2024 pelaajia oli 1 500. Kansainvälisen jääkiekkoliiton IIHF:n hallinnoimalla maailmanrankinglistalla joukkue on 13. sijalla.
Kiinan menestysvuodet sijoittuvat 1990-luvulle, jolloin maalivahti Guo Hong, englanniksi lempinimeltään "Great Wall of China", oli joukkueen tärkeimpiä pelaajia. Hän on lopettanut uransa.
Historiaa.
Kiina ei ole saavuttanut mitalia maailmanmestaruuskilpailuissa tai olympialaisissa. Maailmanmestaruuskilpailuissa joukkue on ollut neljäs vuosina 1994 sekä 1997. Olympialaisissa Kiina oli neljäs vuonna 1998 ja seitsemäs vuonna 2002.
Megasthenes

Megasthenes () oli antiikin kreikkalainen, jonka Seleukos I lähetti intialaisen Chandragupta Mauryan luokse joskus vuoden 305 eaa. jälkeen. Myöhemmin eläneet historioitsijat ja maantieteilijät käyttivät Megasthenestä lähteenään Intian maantieteestä, politiikasta ja yhteiskunnasta.
Burebista

Burebista (k. 44 eaa.) oli Daakian kuningas vuosina 82–44 eaa. Hän oli yksi merkittävimmistä Daakian hallitsijoista, joka yhdisti Mustanmeren alueen, Daakian, Pannonian ja Pohjois-Traakian heimot voimakkaaksi valtioksi.
Burebista nousi kuninkaaksi vuonna 82 eaa. ylipappinsa Deceneuksen avustuksella. Tämän jälkeen hän siirsi valtakuntansa pääkaupungin Popeștista Etelä-Karpaateille. Hän myös rakennutti lukuisia linnoituksia turvaamaan Daakian rajoja. 
Burebista soti menestyksekkäästi kelttejä vastaan vuosina 60–59 eaa. ja hyökkäsi tämän jälkeen kreikkalaisiin siirtokuntiin Krimillä, muun muassa Olbiaan.
Sisällissodan sytyttyä Roomassa Pompeiuksen ja Caesarin välille vuonna 49 eaa. Burebista tuki Pompeiusta. Caesar kuitenkin voitti sodan ja suunnitteli sotaretkeä Daakiaan. Caesar kuitenkin murhattiin 15. huhtikuuta 44 eaa. ja pian myös Burebista koki saman kohtalon. Hänen valtakuntansa jakautui neljään tai viiteen osaan, eivätkä daakialaiset saaneet enää vastaavaa johtajaa yli sataan vuoteen, ennen kuin Decebalus nousi valtaistuimelle ensimmäisen vuosisadan lopulla.
Valmet Petra

Valmet Petra on Valmetin valmistama itselataava metsästyskivääri, joka perustuu Kalašnikovin kehittämään kaasumäntätekniikkaan. Suomen ulkopuolella "Valmet (M-88) Hunter" -nimellä markkinoidun aseen yleisimmät kaliiperit ovat .223 Remington, .243 Winchester, .308 Winchester ja .30-06 Springfield. 
Tourulassa valmistettuun kivääriin tehtiin pieniä muutoksia, tukki vaihdettiin puiseksi, liipaisin laakeroitiin laatikon takaosaan, koneistoa venytettiin 12 mm pidemmälle patruunalle ja kanteen tehtiin mahdollisuus kiikarikiinnitykseen ja varsinaisessa tuotantomallissa kiinnitys muutettiin tapahtumaan ruuveilla. Muitakin pieniä muutoksia tehtiin jo ensimmäiseen malliin. Myöhemmissä malleissa tukkia uudistettiin enemmän metsästysasemaiseksi, varmistin vaihdettiin koneiston poikkisuuntaiseksi tapiksi ja tähtäimet vaihdettiin kaasumännän päältä piipun päähän. Myös ongelmallista laatikonkiinnitystä parannettiin. 
Aseen etuihin kuuluvat matala piippulinja ja mieto rekyyli. Tämän sanotaan takaavan nopeat ja tarkat jatkolaukaukset. Ammuttaessa tuntemus on AK-sukuisen koneiston vuoksi kokoelma kolahduksia.
Osceola

Osceola (1804 – 20. tammikuuta 1838) oli seminolien päällikkö. Hän johti sadan soturin joukkoaan ensimmäisessä seminolisodassa. Hän syntyi Alabamassa vuonna 1804 Tallasseen kylässä creekperheeseen, mutta hänen isoisänsä oli britti. Floridaan hän päätyi äitinsä mukana, kun monet creek-intiaanit muuttivat sinne vuonna 1814. 
Ensimmäisessä seminolisodassa hän taisteli Micanopyn alaisuudessa, joka ei ollut hyväksynyt Yhdysvaltojen tarjoamaa reservaattia Floridan ulkopuolelta. Vuonna 1837 Osceola oli tulossa rauhanneuvotteluihin, kun yhdysvaltalaiset vangitsivat hänet. Hän kuoli malariaan vankeudessa 20. tammikuuta 1838 kolmen vankilassa vietetyn kuukauden jälkeen. Hänet haudattiin Fort Moultriehen sotilaskunnianosoituksin.
Alwin Jacobi

Louis Wilhelm Alwin Jacobi (25. heinäkuuta 1854 Benshausen, Thüringen, silloinen Preussi – 1905) oli saksalaissyntyinen ruotsalainen rakennusinsinööri ja arkkitehti, joka suunnitteli erityisesti panimorakennuksia. 
Jacobi muutti Ruotsiin 1874 ja meni Wiklundin konepajan palvelukseen. Yritys toimitti panimoita myös Suomeen. Jacobi suunnitteli myös panimorakennukset, mutta vaativammissa hankkeissa julkisivujen suunnittelijaksi palkattiin varsinainen arkkitehti. Ruotsin panimoista 1800-luvun kahdella viimeisellä vuosikymmenellä ja 1900-luvun alussa suurin osa oli hänen ja Arvid Ahrnborgin suunnittelemia. Toisin kuin Ahrborg, Jacobi toimi myös itsenäisenä suunnittelijana. Hänen suunnittelemiaan Tukholman panimoita olivat muun muassa Nurnbergsbryggeriet, Munchenbryggeriet, Gustaf Piehls bryggeri ja S:t Eriks bryggeri.
Suomeen Jacobi suunnitteli Kotkan Höyrypanimon, joka valmistui 1895. Rakennuksessa harjoitettiin panimotoimintaa vuoteen 1967, mutta vuosikymmenien aikana siinä oli samalla myös muuta teollista toimintaa. Mallasjuoman osti panimon 1967 ja lakkautti sen, ja sen jälkeen rakennuksessa on toiminut erilaisia pienyrityksiä. Sitä ennen se oli jo päätynyt Kotkan kaupungin omistukseen.
Myöhemmin Jacobi oli mukana myös kaivostoiminnassa Ruotsin Lapissa Kiirunassa.1897 Kopparåsfyndigheten inmutas av A.Jacobi.malmi ei kuitenkaan osoittautunut kovin rikkaaksi. ja J. kuoli 1905 varattomana.
Kanadan jääkiekkoliitto

Kanadan jääkiekkoliitto ("Hockey Canada") on organisaatio, joka hallinnoi jääkiekkoa Kanadassa. Hockey Canada on Kansainvälisen jääkiekkoliiton jäsen. Hockey Canadan päämaja sijaitsee Calgaryssä ja toinen toimista Ottawassa. Vuonna 1994 liittoon liitettiin Canadian Amateur Hockey Association, joka oli aiemmin hallinnoinut amatoorikiekkoa Kanadassa.
Julkisuuskuva.
2010- ja 2020-luvuilla liitto on ollut useissa skandaaleissa, jotka koskevat liiton pelaajien tekemiä seksuaalirikoksia ja liiton toimintaa niiden peittelyssä. Esimerkiksi kesällä 2022 liitto myönsi Kanadan edustajainhuoneen kuulemisessa, että liitolla on erillinen rahasto, josta se voi maksaa korvauksia eri tilanteissa. Rahastosta on maksettu miljoonia dollareita korvauksia muun muassa seksuaalirikosten uhreille. Osa tuon rahaston varoista on kerätty jäsenmaksujen maksajilta, kuten harrastekiekkoilijoilta ja jääkiekkoa pelaavien lasten vanhemmilta. Kaikkiaan rahastosta oli korvattu vuoteen 2022 mennessä 21 eri seksuaalirikostapauksen kuluja. Tapaukset on otettu poliisitutkintaan vasta tiedotusvälineiden puututtua asiaan.
Matti Rasila

Matti Rasila (s. 28. maaliskuuta 1945) toimi Salon kaupunginjohtajana vuodesta 1999 vuoteen 2009, jolloin hän jäi eläkkeelle. Rasilalle myönnettiin kaupunkineuvoksen arvonimi vuonna 2008.
Rasila valmistui ylioppilaaksi Forssan yhteislyseosta vuonna 1965 ja filosofian maisteriksi Turun yliopistosta vuonna 1972. Sotilasarvoltaan Rasila on reservin majuri. Hän harrastaa mökkeilyä, veneilyä, tennistä ja hiihtoa.
Milwaukee Brewers

Milwaukee Brewers on yhdysvaltalainen Major League Baseball -joukkue. Se perustettiin vuonna 1969 Seattle Pilots -nimellä, mutta jo yhden kauden jälkeen seura siirtyi uuden nimisenä Milwaukeehen. Vuoteen 1997 saakka se pelasi American Leaguessa mutta siirtyi seuraavana vuonna National Leagueen. Joukkueen kotikenttä on American Family Field.
Brewers on pelannut vain yhden kerran World Seriesissa eli MLB:n loppuottelussa: vuonna 1982 se hävisi St. Louis Cardinalsille otteluvoitoin 3–4.
Sippurasti

Sippurasti ry (SipRa) oli kouvolalainen suunnistusseura. Seurassa harrastettiin suunnistusta, hiihtosuunnistusta, pyöräsuunnistusta ja tarkkuussuunnistusta. Vuonna 2010 Sippurasti, Kouvolan Rasti -72, Kuusankosken Urheiluseura ja Kouvolan Varuskunnan Urheilijat perustivat yhteisen edustusseuran, jonka nimeksi tuli Kouvolan Suunnistajat. Vuoden 2014 alussa kaikki Sippurastin suunnistustoiminta siirtyi Kouvolan Suunnistajiin. Sippurastin toiminta loppui vuonna 2014.
Sippurasti voitti vuonna 1978 Venlojen viestin. Hiihtosuunnistuksen maailmanmestari Mirja Puhakka edusti seuraa.
Kisaisännyyksiä.
Sippurasti järjesti Sippu-Jukolan silloisessa kotikunnassaan Anjalankoskella Sippolan maastossa vuonna 2005. Tapahtuma oli samalla Anjalankosken kaupungin 30-vuotisjuhla.
Castro Valley

Castro Valley on Yhdysvalloissa Kaliforniassa Alamedan piirikunnassa sijaitseva paikkakunta, joka ei ole itsenäinen kunta vaan väestötilastoa varten määritelty paikka, niin sanottu Census designated place. Paikkakunnalla on runsaasti maineikkaita Eichler-taloja, jotka uudistivat kalifornialaista asumistyyliä.
Castro Valley on saanut nimensä meksikolaisen sotilaan Guillermo Castron mukaan, jonka omistuksiin alue aikoinaan kuului. Vielä 1940–1950-luvuilla seudulla oli runsaasti kanankasvatukseen keskittyviä tiloja, mutta sen jälkeen siitä kehittyi lähiseudun työpaikkojen työntekijöiden asuinalue.
Vuonna 2000 paikkakunnan väkiluku oli 57 292. Castro Valleylla ei ole itsenäistä kunnallishallintoa vaan se on Alamedan piirikunnan hallinnon alainen. Asukkaat ovat äänestyksissä hylänneet mahdollisuuden itsenäiseen kuntamuotoon.
Ennen eurooppalaisten siirtolaisten tuloa seudulla asui ohlone-heimon alaheimon chocheño-intiaaneja.
Metallican edesmennyt basisti Cliff Burton oli syntynyt Castro Valleyssä.
Imeläkirsikka

Imeläkirsikka eli makeakirsikka ("Prunus avium"), aikaisemmin "linnunkirsikkapuu", on kirsikoiden "Cerasus"-alasukuun kuuluva puu, jossa kasvaa kirsikoita, punaisia luumarjoja. Se kasvaa villinä Euroopan keski- ja eteläosissa Ruotsia myöten, Pohjois-Afrikassa ja Aasian länsiosassa. 
Imeläkirsikka voi kasvaa leikkaamattomana 15–30 metriä korkeaksi. Lehdet ovat soikeat, 7–14 senttimetriä pitkät ja 4–7 cm leveät. Niissä on heleän punainen tai oranssi syysväri. Kukat ovat puhtaan valkoiset. Hedelmä on halkaisijaltaan 1–2 cm punainen marja, jossa on suurehko kova siemen.
Imeläkirsikkaa on viljelty ainakin pronssikaudelta alkaen. Useimmat tuoreena syötäväksi jalostetut kirsikkalajikkeet ovat tätä lajia; hapankirsikkaa käytetään lähinnä hilloihin, mehuihin ja leivontaan. Kirsikkapuun puuainesta käytetään soittimiin ja huonekaluihin. Kasvia kasvatetaan myös koristeena sen upeiden valkoisten kukkien takia.
Isonietospensas

Isonietospensas ("Deutzia scabra") on hortensiakasveihin kuuluva valkokukkainen pensas. Se elää luonnonvaraisena Kiinassa ja Japanissa.
Isonietospensas kasvaa 1–2 metriä korkeaksi.
Sen lehdet ovat 5–10 cm pitkät ja viitisen senttiä leveät ja sijaitsevat oksissa vastakkain pareittain. Niissä on voimakkaat uurteet lehtisuonten kohdalla. Kukat ovat valkoiset, harvoin vaaleanpunaiset ja kasvavat terttuina lähellä oksaa. Hedelmät muistuttavat ruskeita mustikoita, ja ne säilyvät pensaassa koko talven.
Tell as-Sawwan

Tell as-Sawwan oli varhainen linnoitettu kylä nykyisessä Irakissa, 110 km Bagdadista luoteeseen melko lähellä Samarraa. Paikka sijaitsee Pohjois- ja Keski-Mesopotamian rajalla sadeviljelyrajan eteläpuolella.
Tell as-Sawwan oli Keski-Mesopotamiassa Tigrisjoen varrella ehkä noin 6300–6100 eaa. tai noin 5500 eaa. sijainnut kylä. Paikka kiinnostaa arkeologeja, koska se näyttää liittyvän kaupunkikeskuksia edeltävään kehitykseen. Paikalle syntyi vallihaudan ja muurien ympäröimä kylä, jonka asukkaat elivät kasteluviljelyllä ja varastoivat viljaa. Kylässä tunnettiin saviastioiden teko ja kuparin työstö. Pienoisveistoksista päätellen siellä harjoitettiin hedelmällisyyskulttia. Tel es-Sawwanin kylä liittyi laajempaan Samarran kulttuuriin, jonka katsotaan olevan Lähi-idän sivilisaatiokehityksen esivaihe ja jonka etelärajalla Tell as-Sawwan sijaitsi.
Tell as-Sawwanin kylän asukkaat elättivät itseään muun muassa viljan kasteluviljelyllä. Kylän I kerrostumassa noin vuodelta 6300 eaa. paikka liittyi varhaiseen Hassunan maanviljelykulttuuriin, jolloin sen ympärillä oli vallihauta. II kerrostumaan liittyy kupariesineitä ja hautoja, alabasteriveistoksia ja naisia, luultavasti hedelmällisyyden jumalatarta esittäviä saviveistoksia. Tel Es-Sawwanin temppeli tältä ajalta käsitti 17 huonetta. Muuten hautaukset ja rakennukset viittaavat tasa-arvoon, paitsi yksi, ehkä päällikön hauta. Muurit ja ”nykyaikaiset” T:n muotoisen pohjakaavan omaavat rakennukset ilmestyivät paikan kerrostumaan IIIA noin 6100 eaa. tai 5400 eaa. Joidenkin mukaan muurit olisivat suojaksi villipetoja vastaan, mutta todennäköisempi selitys on puolustautuminen. Muurissa oleva L-mutkan tekevä sisäänkäynti mahdollisti saapujien tulittamisen ylhäältä muureilta.
Irina Šilova

Irina Šilova (s. 1960) valkovenäläinen kivääriampuja, maailmanmestari ja olympiavoittaja.
Šilova voitti olympiakultaa 10 m ilmakiväärissä Soulissa 1988. MM-kilpailuissa hän on saavuttanut kolme kultaa ja kaksi pronssia.
Milo Hamilton

Leland Milo Hamilton (2. syyskuuta 1927 Fairfield, Iowa – 17. syyskuuta 2015) oli yhdysvaltalainen urheiluselostaja, joka tunnettiin erityisesti baseball-otteluiden selostuksistaan.
Uransa radiossa Hamilton aloitti palvellessaan laivastossa vuonna 1945 Yhdysvaltain puolustusvoimien radioverkossa sijoituspaikkanaan Guam. Hän opiskeli Iowan yliopistossa ja kolme vuotta valmistumisensa jälkeen hänestä tuli St. Louis Brownsien otteluiden radioselostaja. Urallaan hän selosti myös St. Louis Cardinalsien, Chicago Cubsien, Chicago White Soxien, Atlanta Bravesien, Pittsburgh Piratesien ja Houston Astrosien baseballotteluita.
Baseballin lisäksi Hamilton selosti koripalloa, amerikkalaista jalkapalloa, golfia ja nyrkkeilyä.
Milo Hamilton nimettiin Radio Hall of Fameen vuonna 2000.
Stratonike

Stratonike (, ) voi viitata seuraaviin:
Vengaboys

Vengaboys on alankomaalainen eurodancea esittävä yhtye. Tuottajakaksikko Wessel van Diepenin ja Dennis van den Driesschenin ideoima yhtye nautti kaupallista menestystä 1990- ja 2000-lukujen taitteessa. Sen tunnetuimmat hitit olivat Britannian singlelistan ykkösiksi nousseet ”Boom Boom Boom Boom!!” ja ”We're Going to Ibiza”. Arvioiden mukaan yhtyeen levyjä on myyty maailmanlaajuisesti 15 miljoonaa kappaletta. Myös ”We Like to Party"”" menestyi kohtuullisesti, ja se nousi Britannian singlelistan kolmoseksi.
Vengaboysin muodosti neljä mukaan valittua tanssijaa Kim Sasabone, Denise van Rijswijk, Robin Pors ja Roy den Burger.
Kappale ”We're Going to Ibiza"”" on uusintaversio Typically Tropicalin hitistä ”Barbados"”" vuodelta 1975. Pirkka-Pekka Petelius levytti kappaleen vuonna 1985 suomeksi nimellä ”Lellelle”.
Nikkelisulfaatti

Nikkelisulfaatti tai nikkeli(II)sulfaatti on veteen liukeneva nikkelin sulfaatti, jonka kaava on NiSO4. Se on karsinogeeninen aine ja myrkyllinen vesieliöille. Yhdisteellä on kaksi kidevedellistä muotoa: heksahydraatti NiSO4·6H2O ja heptahydraatti NiSO4·7H2O. Nämä ovat väriltään sinisiä tai vihertäviä. Keltaista vedetöntä muotoa tuotetaan kuumentamalla ainetta 330 asteeseen. Heksahydraatissa on nikkeliä 22,3%.
Nikkelisulfaattia valmistetaan rikkihapon ja metallisen nikkelin tai nikkelioksidin tai nikkelikarbonaatin välisellä reaktiolla. Yhdisteen käyttökohteita ovat niklaus, metallien värjäys sekä käyttö katalyyttinä kemiallisissa prosesseissa.
Timarkhos

Timarkhos (, ) oli miletoslainen ylimys, joka julistautui Persian kuninkaaksi. 
Timarkhos oli kotoisin Miletoksesta. Hän oli seleukidien Antiokhos IV:n ystävä. Timarkhoksen nimitti Meedian satraapiksi joskus ennen vuotta 162/161 eaa. luultavasti hallitsijana toiminut Lysias. Timarkhos kokosi armeijan ja liittoutui Armenian Artaksiaan kanssa. Tämän jälkeen hän julistautui kuninkaaksi. Roomassa Timarkhos tunnustettiin kuninkaaksi, ehkä koska tämä lahjoi senaatin. Timarkhos hyväksyttiin kuninkaana ainakin Ekbatanassa, Seleukeiassa ja ehkä myös Nisibisissä. Timarkhos valtasi Babylonian, mutta Demetrios I Soter sai hänet vangiksi. Demetrios antoi teloituttaa Timarkhoksen. 
Timarkhos muistettiin vielä vuosisatojen päästä Miletoksessa, jossa eräs hänen jälkeläisensä antoi kaivertaa hänen nimensä erääseen alttariin.
Scarlett Byrne

Scarlett Byrne (s. 6. lokakuuta 1990 Hammersmith, Lontoo) on brittiläinen näyttelijä. Hän on esittänyt Harry Potter -elokuvissa Pansy Parkinsonia. Byrne näyttelee ensimmäisen kerran elokuvassa "Harry Potter ja puoliverinen prinssi". Hän näyttelee osaa myös kahdessa viimeisessä elokuvassa "Harry Potter ja kuoleman varjelukset, osa 1" ja "osa 2". Byrne näyttelee Vampyyripäiväkirjojen 7. kaudella Nora Hildegardia.
Byrne avioitui Playboy-konsernin perijän Cooper Hefnerin kanssa marraskuussa 2019 heidän oltuaan sitä ennen neljä vuotta kihloissa.
Animal Crossing (elokuva)

Dōbutsu no Mori (, "Gekijōban Dōbutsu no Mori") eli vapaasti suomennettuna Eläinten metsä on Nintendon "Animal Crossing"-pelisarjaan pohjautuva anime-elokuva. Se pohjautuu enimmäkseen Nintendo DS:n "" -peliin, joskin ihmishahmot (jotka pelissä vastaavat pelaajien omia hahmoja) ovat uusia.
Päähenkilö on Ai-niminen tyttö, joka muuttaa eläinten asuttamaan kylään, ja asettuu nopeasti taloksi ja ystävystyy eri eläinten kanssa. Hän tapaa myös kylässä asuvan pojan, Yūn.
Posenin provinssi

Posenin provinssi () oli Preussin kuningaskunnan itäinen provinssi vuosina 1815–1920. Provinssi oli noin 29 000 neliökilometrin suuruinen ja sen asukasluku oli vuonna 1910 noin 2,1 miljoonaa. Sen pääkaupunki oli Posen. Muihin suuriin kaupunkeihin lukeutuivat Bromberg, Schneidemühl ja Gnesen.
Saksan keisarikunnan hävittyä ensimmäisessä maailmansodassa siirtyi Posenin provinssi täysin saksankielisiä raja-alueita lukuun ottamatta Puolalle. Toisessa maailmansodassa osana Puolan offensiivia vuonna 1939 alue siirtyi jälleen Saksan hallintaan, silloin nimellä "Reichsgau Wartheland". Vuonna 1945 alue liitettiin kokonaan osaksi Puolaa ja nykyisin alue on Ison-Puolan voivodikunta.
Väestö.
Posenin provinssin asukasluku vuonna 1910 oli 2 099 831, mikä oli 5,2 prosenttia koko Preussin asukasluvusta. Provinssin suurin väestöryhmä oli puolalaiset. Vuonna 1910 puolankielisiä oli provinssin asukkaista 63,5 prosenttia. Puolan kielen jälkeen puhutuimpia kieliä olivat saksa ja jiddiš. Suurin osa, vuonna 1910 67,7 prosenttia, provinssin asukkaista kuului katoliseen kirkkoon. Evankelisia asukkaista oli 30,8 prosenttia ja juutalaisia 1,3 prosenttia.
Täyskäsi-Kid

Täyskäsi-Kid ("The Cincinnati Kid") on pokerin maailmasta realistisesti kertova elokuva vuodelta 1965. Nimiroolissa on Steve McQueen ("Kid") ja muissa rooleissa aikakauden tunnetuimpia tähtiä, kuten Edward G. Robinson "Mies" ("The Man"), Joan Blondell "Lady Fingers" ja Karl Malden "Shooter". Elokuvan tunnuskappaleen esittää Ray Charles. Kahden miehen välinen korttipeli käsittää lähes koko elokuvan keston. Elokuvassa pelataan Viiden kortin avopokeria.
Viimeinen käsi.
Lady Fingers jakaa Miehelle , Kidille . Kid panostaa 500 dollaria ja Mies katsoo. Mies saa ja Kid . Kidin panos 1 000 dollaria ja Mies nostaa 1 000 dollaria. Kid katsoo. Lady Fingers jakaa Miehelle ja Kid saa . Kid panostaa 3 000 dollaria ja Mies katsoo.
Miehen viimeinen kortti on ; Kid saa . Kid katsoo. Mies panostaa 1 000 dollaria. Kid nostaa 3 500 dollaria ja on todellisuudessa "all in". Mies ottaa lompakostaan vielä 5 000 dollaria​ ja nostaa. Mies hyväksyy Kidiltä velkakirjan (muuten pelissä olisi ollut tunti aikaa hankkia rahat jostain) ja Kid katsoo. Mies kääntää saaden värisuoran . Kid paljastaa , häviten täydellä kädellä .
Voitettuaan pelin Mies sytyttää sikarin ja sanoo Kidille: "Olet hyvä, Kid. Mutta niin kauan kuin minä olen elossa, olet ikuinen kakkonen." Hävinnyt Kid poistuu ja pelaa ulkona penninheittoa kengänkiillottajapojan kanssa ja häviää hänellekin.
Arvioita.
"Video-oppaassa" vuodelta 1994 Sam Inkinen sanoo "Täyskäsi-Kidiä" tiukaksi korttipelileffaksi, johon turhaan sekoitetaan romanttisia sivujuonia. Hän antaa sille kolme tähteä viidestä, mikä vastaa sanallista arviota ”hyvä”.
Jim Bohannon

Jim Bohannon (7. tammikuuta 1944 – 12. marraskuuta 2022) oli yhdysvaltalainen talk show -isäntä, joka työskenteli pääasiassa radiossa. Hänen viimeinen myöhäisillalla esitettävä kolmetuntinen ohjelmansa "The Jim Bohannon Show" oli kuultavissa Westwood Onen yli 300 radioaseman kautta. Bohannonin edeltäjä samalla ohjelmapaikalla oli Larry King. Jim Bohannon nimitettiin Radio Hall of Fameen vuonna 2003.
The Nameless

The Nameless on yhdysvaltalaisen metalliyhtye Slipknotin single vuodelta 2005.
Kappaleet.
Japanin versio:
Miira Sippola

Miira Maaria Sippola (s. 8. maaliskuuta 1973 Lapua) on suomalainen teatteriohjaaja ja käsikirjoittaja. Vuonna 2003 Sippola perusti Helsingissä toimivan Myllyteatterin ja toimi sen taiteellisena johtajana 2003–2018. Sippola on käsikirjoittanut, ohjannut, konseptoinut ja tuottanut useita kymmeniä teatteriesityksiä sekä laajempia kokonaisuuksia kuten Tragediakilpailut Helsingin Rautatientorilla vuonna 2008 sekä Suomessa, Portugalissa ja Kreikassa toteutetun esityksen Danten Divina Commedian pohjalta vuosina 2011–2012. Sippolalle on ominaista fyysis-visuaalinen näyttämökieli, jota hän on toteuttanut kutsumalla produktioihinsa monitaiteisia työryhmiä. 
Sippolan kaudella Myllyteatterin tuotantoja esitettiin Suomen lisäksi laajalti ulkomailla, esimerkiksi Puolassa, Tanskassa, Skotlannissa, Portugalissa, Irlannissa ja Makedoniassa.
Elämä ja ura.
Sippola valmistui ylioppilaaksi Madetojan musiikkilukiosta 1993 ja teologian maisteriksi Helsingin yliopistosta 1999. Pääaineenaan hän opiskeli uskonnonfilosofiaa. Päädyttyään teatterialalle Sippola opiskeli Teatterikorkeakoulun kursseilla ja perehtyi erityisesti japanilaisen Tadashi Suzukin kehittämään fyysisen teatterin metodiin sekä yhdysvaltalaisen Anne Bogartin kehittämään Viewpoints-näyttelijäntyön tekniikkaan Yhdysvalloissa ja Japanissa. Sippola on käyttänyt näitä menetelmiä myös omassa ohjaustyössään. Hän on opiskellut kirjoittamista Kriittisessä korkeakoulussa.
Sippolan runoja on julkaistu MotMot:ssa 1997, Runon viiniä –antologiassa 2000 ja Lahden Runokilpailun ”Vapaus nyt” -antologiassa 2001. Hän on tehnyt myös useita runoesityksiä sekä ohjannut muille teattereille, muun muassa Aurinkoteatterille. Sippola toimi Nuoren Voiman Liiton toiminnanjohtajana 2000–2002. Hän on toiminut arvostelupalvelun kriitikkona vuodesta 1999. Osassa näytelmistään Sippola on toiminut myös näyttelijänä. Hän oli yksi vuonna 2002 järjestetyn Bileet Tornissa -keskustelun keskustelijoista. Vuonna 1997 Sippola oli Etsijä-lehden päätoimittaja.
Palkintoja.
Sippola palkittiin 1999 ja 2003 J. H. Erkon kirjoituskilpailussa. Hän voitti Lahden Runomaratonin runokilpailun vuonna 2001. 
Sippolan ohjaama Divina Commedia –esitys voitti Skupi ITF -festivaalin parhaan esityksen palkinnon Skopjessa, Makedoniassa 2012. Hänen ohjaamansa Kolga voitti Teresa Pomodoro -palkinnon Milanossa, Italiassa 2017.
MMM (huijaus)

MMM oli Neuvostoliitossa vuonna 1989 perustettu yhtiö, joka toteutti mittasuhteiltaan valtavan Ponzi-huijauksen maan jo muututtua Venäjäksi 1990-luvulla. Yhtiöön rahansa sijoittaneilta lähes kahdelta miljoonalta ihmiseltä huijattiin noin 1,5 miljardia Yhdysvaltain dollaria vastaava summa. Miliisi hajotti pyramidin vuonna 1994. 
Yhtiön perustivat Sergei Mavrodi, hänen veljensä Vjatšeslav Mavrodi ja Marina Murajeva, jälkimmäisen tuleva vaimo. Yhtiö sai nimensä perustajiensa sukunimien alkukirjainten mukaan. Aluksi yhtiö harjoitti tietokoneiden ja toimistotarvikkeiden maahantuontia. Tammikuussa 1992 yhtiötä epäiltiin veronkierrosta, mikä johti sen taloudellisiin vaikeuksiin. Vuonna 1993 rahoitusalalle siirtynyt MMM viritti huijauksen, joka houkutteli ihmisiä sijoittamaan rahaa lupaamalla tuhansien prosenttien korkotuloja vuodessa. Yhtiö kasvoi nopeasti ja vuonna 1994 se toteutti aggresiivisen TV-mainoskampanjan saadakseen yhä lisää sijoittajia. Kiinnostusta lisäsivät vielä entisestään kansan keskuudessa suusta suuhun kiertäneet huhupuheet ja tarinat satumaisista äkkirikastumisista. Markkinoinnissa käytettiin hyväksi venäläisiä julkisuuden henkilöitä sekä lennokkaita iskulauseita.
Poliisi sulki 22. heinäkuuta 1994 veropetoksesta epäillyn MMM:n toimiston. Yhtiön toiminta päättyi hyvin pian sen jälkeen ja peliin sijoittaneet menettivät rahansa. Venäjän valtio ilmoitti, ettei se ole vastuussa kansalaistensa yksityisistä sijoituksista.
Myöhemmin Vjatšeslav Mavrodi pystytti MMM-96-nimisen pyramidipelin, mutta hänet vangittiin vuonna 1998.
Leishmaniaasi

Leishmaniaasi on "Leishmania"-sukuun kuuluvien harvasiimaeliöiden aiheuttama sairaus, jolla on kolme eri ilmenemismuotoa. "Leishmania"-loisten aiheuttamat kolme erityyppistä infektiota ovat viskeraalinen eli sisäelinleishmaniaasi eli kala-azar, mukokutaaninen eli iho-limakalvoleishmaniaasi ja kutaaninen eli iholeishmaniaasi. Leishmaniaasi saadaan tartuntana verta imevien "Phlebotomus"- ja "Lutzomyia"-sukujen hietakärpästen pureman välityksellä. 
Taudin yleisin muoto on iholeishmaniaasi, jossa puremakohtaan kehittyy vallireunainen haavauma. Hoitamattomana haavauman paraneminen kestää muutamasta kuukaudesta vuoteen ja jättää iholle arven. Taudin vaarallisempi muoto on viskeraalinen leishmaniaasi, jossa "Leishmania"-loiset infektoivat koko elimistön, erityisesti maksan ja pernan. Viskeraalinen leishmaniaasi voi hoitamattomana johtaa kuolemaan, ja se tunnetaan myös nimillä kala-azar ja mustakuume.
Leishmaniaasin lääkehoidossa käytetään esimerkiksi amfoterisiini-B:tä, vaikka vaihtoehtoisia ja vähemmän myrkyllisiä lääkkeitä tutkitaan.
Leishmaniaasia esiintyy myös eläimillä, esimerkiksi koirilla.
Fabián Monzón

Luciano Fabián Monzón (s. 13. huhtikuuta 1987 Granadero Baigorria, Argentiina) on argentiinalainen jalkapalloilija. Hän edustaa argentiinalaista Atlético Tucumánia. Hän on pelipaikaltaan vasen laitapuolustaja.
Hän aloitti uransa Boca Juniorsista. Monzón valittiin yllättäen mukaan Argentiinan maajoukkueeseen pelaamaan vuoden 2008 kesäolympialaisiin. Hän aloitti jokaisessa ottelussa kentällä ja turnaus päättyi lopulta olympiakultaan.
Monzónin hyvät otteet olympialaisissa herättivät kiinnostusta Euroopassa. Hän siirtyi lopulta Real Betisiin yhdeksän miljoonan euron siirtosummalla. Aikaisemmin hänet yhdistettiin muun muassa saksalaiseen Hamburg SV:hen. Monzón teki heti debyytissään Betisissä ensimmäisen maalinsa ottelussa FC Barcelonaa vastaan, Betis hävisi ottelun kuitenkin 3–2.
Nissan R391

Nissan R391 on Le Mans Prototype -luokan kilpa-auto, jota alettiin suunnitella vuonna 1995. Pitkän työn jälkeen syntyi kaksi Nissan R391 -autoa. Autot erosivat edellisestä versiosta, R390 GT1:stä avomallisen korin ja tehokkaamman moottorin osalta. Myös auton muoto oli muuttunut rajusti. R391:set osallistuivat Le Mansin 24 tunnin ajoihin vuonna 1999. Toinen autoista hajosi Eric van de Poelen kolaroidessa aika-ajoissa, ja toisesta hajosi moottori bensiinipumppuun tulleen sähkövian vuoksi 110 kierroksen jälkeen, ja se joutui keskeyttämään.
Johann Hinrich Wichern

Johann Hinrich Wichern (21. huhtikuuta 1808 – 7. huhtikuuta 1881) oli saksalainen teologi ja hyväntekijä.
Wichern syntyi Hampurissa kaupunginnotaarin pojaksi 21. huhtikuuta 1808. 15-vuotiaana hän menetti isänsä ja huolehti tämän jälkeen yhdessä äitinsä kanssa perheen toimeentulosta opettamalla musiikkia ja kieliä suorittaen ohessa omia opintojaan. Tästä aiheutuneen liikarasituksen vuoksi hän sai elinikäisen päänsäryn. Wichern suoritti teologian kandidaatti-tutkinnon erinomaisesti vuonna 1831 ja liittyi pian pastori Rautenbergin alullepanemaan ryhmään, joka yritti ensimmäisenä pitää pyhäkoulua katupojille ja joka myös järjesti säännöllisiä kotikäyntejä köyhissä perheissä. Wichern tuli myös johtamaan tätä yhä laajenevaa toimintaa. Vuonna 1832 Wichern oli mukana perustamassa turvakotia kodittomille lapsille. Koti sai nimen Rauhes Haus ja Wichernistä tuli sen johtaja. Talo otettiin käyttöön vuoden 1833 syksyllä, ja vuoden lopussa siellä oli 12 poikaa - Wichernin kuollessa vuonna 1881 määrä oli 1453. Wichern sai aikaan myös sen, että turvakodin yhteyteen liitettiin sisälähetyksen työntekijöiden opisto, jossa olevat toimivat myös apulaisina turvakodissa. Vastaavia laitoksia perustettiin tämän esimerkin mukaan ympäri Saksaa sekä myös muihin maihin. Wichern itse edisti tätä matkustamalla laajasti, ja hän esimerkiksi perusti vuonna 1848 lavantaudin levitessä Sleesiassa sinne kaksi lastenkotia.
Viimeiset seitsemän elinvuottaan Wichern oli sairaalloinen ja muitten avun varassa. Muutama päivä ennen kuolemaansa, joka tapahtui 7. huhtikuuta 1881, hän oli kirjoittanut vaimolleen suljetun kirjeen, jossa hän kirjoitti mahdollisesta kuolemastaan: "Jos Jumala tahtoo ottaa minut kotiin luokseen, niin tietäkää, rakkaani, että ainoa rukoukseni on tulla autuaaksi Jeesuksessa ja tulla hänen luokseen saadakseni rauhan hänessä. Olen aina tunnustanut häntä, vaikka suuressa heikkoudessa. Mutta hän on antava anteeksi syntini, siitä olen varma, rakkautensa tähden ja suuren Golgatalla tapahtuneen rakkaudentekonsa tähden. Antakoon Vapahtaja minun kerran yhtyä kaikkien rakastamieni kanssa, kuten hän Joh. 17. luvussa on rukoillut minunkin puolestani".
Tadžikistanin sosialistisen neuvostotasavallan lippu

Tadžikistanin sosialistisen neuvostotasavallan lippu hyväksyttiin neuvostotasavallan lipuksi 20. maaliskuuta 1953. Se pohjautuu Neuvostoliiton lippuun. Siinä punaisen pohjan halki kulkee kapea vihreä ja sen yläpuolella leveämpi valkoinen viiva. Valkean viivan selitettiin kuvaavan puuvillaa ja vihreän viivan muita viljelykasveja. Lipun vasemmassa ylälaidassa ovat sosialismin tunnukset sirppi ja vasara sekä kommunismin viisisakarainen tähti. Tadžikistanin itsenäistyttyä lippu säilyi lähes ennallaan, mutta sirppi ja vasara -tunnus poistettiin. Maa otti käyttöön uuden lipun marraskuussa 1992.
Tätä edeltävässä lipussa oli punaisella pohjalla sirppi ja vasara sekä kyrillisin kirjaimin teksti "РСС Тоҷикистон" ("RSS Todžikiston") - maan nimi tadžikin kielellä sekä "Таджикская ССР" ("Tadžikskaja SSR") - maan nimi venäjäksi. Sitä aiemmin lipussa oli maan tadžikinkielinen nimi latinalaisin kirjaimin.
Israel Acrelius

Israel Acrelius (4. joulukuuta 1714 – 25. huhtikuuta 1800) oli ruotsalainen luterilainen lähetyspappi. Hän syntyi Österåkerissa Ruotsissa vuonna 1714 Johan ja Sara Acreliuksen pojaksi.
Acrelius opiskeli Uppsalan yliopistossa ja hänet vihittiin papiksi vuonna 1743. Hän toimi pastorina Rialassa, Ruotsissa vuodesta 1745 ja siirtyi vastaavaan virkaan Wilmingtoniin, Delawareen vuonna 1749. Hän toimi sekä pastorina että rovastina Uuden Ruotsin seurakunnissa. Acrelius opiskeli englannin kielen, avusti saksalaisia luterilaisia Pennsylvaniassa ja keräsi merkittäviä eläintieteellisiä, kasvitieteellisiä ja geologisia kokoelmia. Hän palasi Ruotsiin vuonna 1756 ja tuli Fellingsbron kirkon pastoriksi vuonna 1758. Pian tämän jälkeen, vuonna 1759, hän julkaisi Uuden Ruotsin historian, joka oli uskonnollinen ja maallinen historiikki alueesta.
Acrelius toimi pappissäädyn edustajana valtiopäivillä 1769–1770 ja 1771. Viimeiset vuotensa hän viljeli hankkimaansa maatilaa, kunnes menetti näkönsä. Hän kuoli tapaturmaisesti vuonna 1800.
Valko-Venäjän sosialistisen neuvostotasavallan lippu

Valko-Venäjän sosialistisen neuvostotasavallan lippu oli Valko-Venäjän sosialistisen neuvostotasavallan tunnus vaakunan ohella. Se otettiin käyttöön neuvostotasavallassa 25. joulukuuta 1951. Muiden neuvostotasavaltojen lippujen tapaan se perustui Neuvostoliiton lippuun. Lipussa oli punaisella pohjalla vasemmassa yläkulmassa sosialismin sirppi ja vasara sekä kommunismin viisisakarainen tähti. Lipun alalaidassa oli leveä vihreä raita kuvastamassa maan vehreyttä. Lipun vasemmassa laidassa oli lisäksi valko-punainen ornamenttikuvio, joka viittasi Valko-Venäjän vanhaan käsityöperinteeseen.
Tätä ennen maalla oli käytössään lippu, jossa oli punaisella pohjalla vasemmassa ylälaidassa kyrillisin kirjaimin lyhenne "БССР" ("BSSR") keltaisen nauhan ympäröimänä. Tätä ennen käytössä oli lippu, jossa oli sama lyhenne ilman kultaista nauhaa ja lisäksi sirppi ja vasara -tunnus. Vuosien 1919 ja 1937 välillä lipussa oli punaisella pohjalla lyhenne "ССРБ" ("SSRB"). 
Nykyisin käytössä oleva Valko-Venäjän lippu perustuu vanhaan neuvostotasavallan lippuun. Siitä puuttuu kuitenkin sirppi ja vasara -tunnus. Lisäksi lipun punaista pohjasävyä on hieman vaalennettu. Laidan ornamenttikuvien värit ovat vaihtuneet päinvastaisiksi. Kun neuvostotasavallan lipussa oli valkoinen kuvio punaisella pohjalla, on nykyisessä lipussa punainen kuvio valkealla pohjalla.
Devoninsaari

Devoninsaari on Kanadan arktisiin saariin kuuluva, joka on pinta-alaltaan (55 247 km2) maailman 27. suurin saari. 
Saarella on löydetty paleoeskimoiden asutuksen jälkiä noin ajalta 2500 vuotta eaa. William Baffin havaitsi saaren vuonna 1616 ja John Ross pari vuotta myöhemmin. William Edward Parry nimesi saaren Pohjois-Devoniksi (). 
Saari on suurimmalta osaltaan 300–500 metriä merenpinnan yläpuolella olevaa paljasta tasankoa. Maisemaa hallitsee pakkasen halkoma kallioinen maasto, jonka muutoin pääosin ikiroudassa olevassa maaperässä ei juuri elä kasveja tai eläimiä. Kallioperä on hyvin vanhaa. Vuoden keskilämpötila on –16 °C. Saaren itäisin kolmannes on enimmillään 500–700 metriä paksun jäätikön peittämä.
Saaren lauhimmalla alueella, Truelove-alangolla on runsaammin kasvillisuutta ja villieläimiä, ja maastossa runsaasti vettä alueen suljetun valuma-alueen vuoksi. Siellä on suurempi sademäärä ja kesälämpötila kohoaa 4–8 °C:seen. Maa on vapaa lumesta kesäisin vain puolisentoista kuukautta (45–50 päivää). Valuma-alueen sulkeutuneisuuden vuoksi seudulle on ominaista sarojen ja sammalten peittämä tundra, jossa myskihärät laiduntavat ympärivuotisesti (15–25 kappaletta kesäisin ja 60–125 talvisin). Kasvit ovat vallitsevia eliöitä (98,9 %), ja lisäksi on kasvinsyöjiä ja lihansyöjiä, maaperän bakteeristoa, sieniä ja orgaanista ainesta hajottavia selkärangattomia.
Turpeiset maa-ainekset ovat kylmiä ja märkiä läpi kesän; niissä on vain vähän ravinteita. 
Devoninsaari on maailman suurin asumaton saari. Saarella olevaa Haughtonin kraatterin aluetta on kuitenkin käytetty planeetta Marsin olojen simuloinnissa kesäisin vuodesta 1997 lähtien; alueella on tehty esimerkiksi laite- ja tutkimuskokeiluja.
Pannonia inferior

Pannonia inferior (”Ala-Pannonia”, ) oli Rooman valtakunnan provinssi, joka sijaitsi Pannoniassa nykyisten Unkarin, Serbian, Kroatian ja Bosnia-Hertsegovinan alueilla.
Maantiede.
Pannonia inferiorin provinssi sijaitsi Pannoniassa Tonava-joen (lat. "Danuvius") etelä- ja länsipuolella nykyisten Unkarin, Serbian, Kroatian ja Bosnia-Hertsegovinan valtioiden alueilla. Sen itäpuolella sijaitsi Dacian provinssi, kaakoispuolella Moesia superiorin provinssi, eteläpuolella Dalmatian provinssi ja länsipuolella Pannonia superiorin (”Ylä-Pannonia”) provinssi. Provinssin hallinnollinen keskus oli Aquincum nykyisen Budapestin laitamilla.
Kaupunkeja.
Pannonia inferiorin roomalaisaikaisia kaupunkeja olivat muun muassa:
Historia.
Pannonia inferiorin alue oli aiemmin osa provinsseja Illyricum, Illyricum inferius ja Pannonia. Pannonia superiorin provinssi muodostettiin, kun keisari Trajanus jakoi noin vuonna 103/107 Pannonian provinssin kahteen osaan, jotka olivat Pannonia inferior ja Pannonia superior. Provinssien jaossa se luettiin keisarin provinsseihin. Provinssi oli olemassa muun muassa keisari Trajanuksen kauden lopussa vuonna 117 Rooman ollessa laajimmillaan.
Trajanus arvioi, että rauhallisemman Pannonia inferiorin hallinnointiin riitti yksi legioona, jota hallitsi preettori. Hadrianus aloitti uransa Pannonia inferiorin ensimmäisenä maaherrana ennen kuin hänestä tuli keisari, ja keisariaikoinaankin Hadrianus vieraili mielellään alueella. Marcus Aurelius korotti Pannonia inferiorin hallitsijan konsuliksi, mutta provinssiin sijoitettiin edelleen vain yksi legioona.
Caracallan aikana 211–217 Pannonia inferiorin ja Superiorin rajaa siirrettiin niin, että Pannonia inferiorista tuli aiempaa suurempi. Provinssi lakkautettiin vuonna 293, jolloin se jaettiin kahdeksiksi provinssiksi, jotka olivat Pannonia secunda ja Valeria eli Valeria ripensis.
Näin tärkeimmät provinsseissa tapahtuneet muutokset alueella olivat: